《谢主簿有客曰李玉田随君之京诗以为赠》
元代·陈泰

大江之南，长淮之北，冲波浩荡云溟濛。连樯挂席万里馀，安得附翼于飞鸿。

谢公俯念老宾客，玉田致以任安翁。归来东南月半弓，赋诗一二当群雄。

战场妙思古有法，叹息羿彀良无工。背城不肯合馀烬，径欲射策开天聪。

便有九事八为律，造物亦肯苏人穷。燕昭台前送落日，望诸祠下吟春风。

临岐赠君铁觱栗，他日归来思老农。

作者简介：元长沙茶陵人，字志同，号所安。仁宗延祐初举于乡，以《天马赋》得荐，官龙泉主簿。生平以吟咏自怡，出语清婉有致。有《所安遗集》。